b"\n_START_ARTICLE_\nT\xc3\xa9l\xc3\xa9cabine du Prorel\n_START_PARAGRAPH_\nProrel Cable Car (p\xc3\xa5 fransk: Telecabine du Prorel) er en sv\xc3\xa6vebane ved Brian\xc3\xa7on i regionen Provence-Alpes-C\xc3\xb4te d'Azur i Frankrig. Byen er den h\xc3\xb8jest beliggende k\xc3\xb8bstad i Frankrig._NEWLINE_Under betegnelsen 'Serre Chevalier 1200' er Briancon i vinterperioden, takket v\xc3\xa6re Prorel-sv\xc3\xa6vebanen, ber\xc3\xb8mmet som et alpint vintersportsomr\xc3\xa5de, der rummer mange overnatningsmuligheder for skituristerne i hele Serre Chevalier-omr\xc3\xa5det.\n_START_SECTION_\nBanens etablering\n_START_PARAGRAPH_\nBygningen af Prorel Cable Car startede i 1988 og banen blev indviet i 1990. Den forbinder byen Brian\xc3\xa7on med bjerget Prorel, som er en del af det store skiomr\xc3\xa5de Serre Chevalier i de franske Alper. Banen blev konstrueret og bygget af det franske sv\xc3\xa6vebane/kabelbanekonstruktionskompagni POMA._NEWLINE__NEWLINE_I sommerm\xc3\xa5nederne giver en tur i sv\xc3\xa6vebanen adgang til et stort naturomr\xc3\xa5de, velegnet for vandreture eller mountainbikes.\n_START_SECTION_\nDalstationen\n_START_PARAGRAPH_\nDen nederste af de to sv\xc3\xa6vebanestationer (dalstationen) ligger i den vestlige udkant af Brian\xc3\xa7on med adgang fra gaden Avenue Ren\xc3\xa9 Froger. Der er billetkontor i umiddelbar tilknytning til stationen, hvor der ligeledes findes toiletfaciliteter. Der er rigeligt med parkeringsmuligheder i n\xc3\xa6rheden.\n_START_SECTION_\nTopstationen\n_START_PARAGRAPH_\nVed den \xc3\xb8verste sv\xc3\xa6vebanestation (topstationen) findes ingen s\xc3\xa6rlige faciliteter. Stationen ligger midt i naturen med adgang til et veludviklet stisystem (om sommeren) eller net af skil\xc3\xb8jper (om vinteren).\n_START_SECTION_\nChapelle Notre Dame des Neiges\n_START_PARAGRAPH_\nTi minutters gang fra topstationen ligger det lille kapel 'Chapelle Notre Dame des Neiges'. Kapellet ligger lige p\xc3\xa5 kanten af bjergryggen og fra terrassen foran kapellet er en storsl\xc3\xa5et udsigt over Brian\xc3\xa7on og de omkringliggende bjerge i Frankrig og Italien."